Liittymisasiakirjan pöytäkirjassa nro 10 olevan 2 artiklan mukaisesta järjestelystä annettu neuvoston asetus (EY) N:o 866/2004 , jäljempänä ’vihreää linjaa koskeva asetus’, tuli voimaan 1. toukokuuta 2004. Siinä määritellään ehdot, joiden mukaisesti EU:n lainsäädäntöä sovelletaan henkilöiden, tavaroiden ja palvelujen liikkumiseen Kyproksen tasavallan hallituksen tosiasialliseen hallintaan kuuluvien ja sen hallintaan kuulumattomien alueiden välisen linjan yli. Kyseisten sääntöjen tehokkuuden varmistamiseksi niiden soveltaminen on ulotettu koskemaan näiden alueiden ja Yhdistyneen kuningaskunnan suvereniteettiin kuuluvan itäisen tukikohta-alueen, jäljempänä ’itäinen tukikohta-alue’, väliin jäävää raja-aluetta.

Paikallisilla asukkailla ja maanviljelijöillä on Pergamosin kylässä ja sen läheisyydessä useita luvattomia ylityspaikkoja, joita on erityisen vaikea valvoa. Kuten aiemmissa kertomuksissa on todettu, nämä luvattomat ylityspaikat ovat edelleen ongelma, johon olisi löydettävä ratkaisu vuoden 2003 liittymisasiakirjan pöytäkirjassa nro 3 olevan 5 artiklan 2 kohdan mukaisesti. Tukikohta-alue on ilmoittanut, että sen henkilöstöä saadaan tarvittaessa nopeasti alueille, joilla on luvattomia ylityspaikkoja.

Laiton muutto Kyproksen pohjoisosasta itäisen tukikohta-alueen kautta on kaiken kaikkiaan vähentynyt hieman. Vuonna 2015 otettiin kiinni seitsemän linjan laittomasti ylittänyttä henkilöä. Linjanylitys evättiin 1 353 henkilöltä . Suurimman ryhmän muodostivat Turkin kansalaiset. Muut ulkomaalaiset olivat Venäjältä, Yhdysvalloista, Syyriasta ja Iranista, ja he saapuivat Kyproksen pohjoisosan kautta. Kyseiset henkilöt ohjattiin Ágios Dométiosin ylityspaikkaan maahantulon käsittelemiseksi Kyproksen tasavallan asiassa soveltamien vaatimusten mukaisesti.

Kyproksen turkkilaisyhteisö on ilmoittanut komissiolle, että Kyproksen pohjoisosassa on ryhdytty toimiin laittoman maahanmuuton estämiseksi. Saatujen tietojen mukaan vuonna 2015 evättiin pääsy Kyproksen pohjoisosaan 3 181 henkilöltä ja lisäksi 642 henkilöä , jotka oli otettu kiinni Kyproksen pohjoisosassa, palautettiin Turkin alueelle, jossa he olivat oleskelleet viimeksi ennen saarelle saapumista.

Näistä 1 290 laittomasta tulijasta 1 049 (eli 81 %) on hakenut kansainvälistä suojelua Kyproksen tasavallassa. Heistä valtaosa (745) on syyrialaisia.

Kyproksen turkkilaisyhteisö käyttää edelleen kauppajärjestelmää, joka periaatteessa heijastaa vihreää linjaa koskevassa asetuksessa säädettyjä rajoituksia. Järjestelmää ei kuitenkaan aina sovelleta johdonmukaisesti, minkä vuoksi kestävien kauppasuhteiden luominen on vaikeaa. Tärkeimmäksi syyksi kyproksenturkkilaiset sidosryhmät ovat avoimesti ilmoittaneet paikallisen yritystoiminnan suojelun.

2.2.Tavaralajit

Vuonna 2015 kauppaa käytiin eniten muovituotteilla ja seuraavaksi eniten tuoreella kalalla, rakennusmateriaaleilla/kivitavaralla.

Markkinoille tuli uusia tuotteita, kuten tekstiilit. Kaikki linjan yli tapahtunut kauppa oli saaren sisäistä kauppaa, vientiä muihin EU-maihin tai kolmansiin maihin ei ollut.

2.3.Sääntöjenvastaisuudet

Raportointijaksolla ei esiintynyt sääntöjenvastaisuuksia.

Kyproksen tasavalta tiedusteli kuitenkin komissiolta linjan ylittäneiden hedelmien ja vihannesten alkuperää ja määriä. Komissio kysyi asiaa Kyproksen turkkilaiselta kauppakamarilta, joka vahvisti, että kaupattavat määrät on todellakin tuotettu Kyproksen pohjoisosassa.

2.4.Tavaroiden liikkumista koskevat esteet ja vaikeudet

Linjan ylittävän kaupan esteitä on edelleen olemassa, mikä on komission ja kyproksenturkkilaisten toimijoiden mukaan syy kaupan vähyyteen.

Kuten aiemmissa kertomuksissa on todettu, kysymystä kyproksenturkkilaisten hyötyajoneuvojen ylityksistä hallituksen hallinnassa oleville alueille ei ole edelleenkään ratkaistu. Toistaiseksi tilanne on siis se, etteivät yli 7,5 tonnia painavat kyproksenturkkilaiset hyötyajoneuvot voi ylittää linjaa, jos niillä ei ole Kyproksen tasavallan myöntämiä, kaikilta osin EU:n säännöstön mukaisia asiakirjoja. Kyproksen tasavallan viranomaiset ovat ilmoittaneet komissiolle ottaneensa käyttöön määräyksiä, joiden avulla kyproksenturkkilaisten on helpompi saada katsastustodistus ja ammattikuljettajan ajokortti. Komissio on vakuuttunut siitä, että asian ratkaiseminen lisäisi merkittävästi kaupan määrää, koska se helpottaisi tavaroiden kuljetusta. Lisäksi asian ratkaiseminen vahvistaisi talouden toimijoiden välisiä yhteyksiä Kyproksella ja tällä tavoin vahvistaisi merkittävällä tavalla yhteisöjen välistä luottamusta. Kyproksen tasavalta on ilmoittanut komissiolle, että asiaan on löytymässä ratkaisu.

Kuten aiemmissa kertomuksissa on todettu, Kyproksen tasavallan viranomaiset eivät edelleenkään salli jalostettujen elintarvikkeiden tuomista linjan yli terveysviranomaisten ilmaistua huolensa Kyproksen pohjoisosassa käytetystä tuotantomenetelmästä. Komissio on edelleen sitä mieltä, ettei vihreää linjaa koskevan asetuksen nojalla voida tehdä tilojen tarkastuksia Kyproksen pohjoisosassa sen arvioimiseksi, onko tuotanto unionin sääntöjen mukaista. Vaikka Kyproksen tasavallan viranomaiset voivat vihreää linjaa koskevan asetuksen mukaisesti ottaa näytteitä tuotteista ja analysoida ne, niiden ei tulisi estää kaikkien jalostettujen elintarvikkeiden linjanylitystä. Kyproksen tasavalta on ilmoittanut komissiolle, että hyötyajoneuvokysymykseen on löytymässä ratkaisu.

Edellisten vuosien tapaan kyproksenturkkilaiset kauppiaat ovat raportoineet vaikeuksista saada tuotteitaan kauppojen valikoimiin ja mainostaa tuotteitaan ja palvelujaan hallituksen hallintaan kuuluvilla alueilla. Kuten aiemmin, kauppiaat ovat kertoneet kyproksenkreikkalaisten haluttomuudesta ostaa kyproksenturkkilaisia tuotteita. Lisäksi mainittiin, että molempien yhteisöjen kauppiaat kohtaavat monia hallinnollisia ongelmia halutessaan solmia liikesuhteita toiseen yhteisöön. Talouden toimijoiden on linjan molemmilla puolilla voitava vapaasti solmia toimintansa edellyttämiä liikesuhteita.

Komissio vastaanotti vuonna 2015 valituksia kyproksenturkkilaisilta tuottajilta, jotka väittävät, että Kyproksen tasavallan viranomaiset kieltäytyvät elintarvikkeiden kanssa kosketuksiin tulevien materiaalien, varsinkin muovin, kaupan sallimisesta. Komissio otti asian esiin Kyproksen tasavallan viranomaisten kanssa ja sai kuulla, että viranomaiset soveltavat kyseisiin tuotteisiin samoja vaatimuksia kuin jalostettuihin elintarvikkeisiin.

2.5.Tavaroiden salakuljetus

Tavaroiden salakuljetus on edelleen yleistä, mikä johtuu linjan maantieteellisestä muodosta. Valvontaa suoritetaan linjan läheisyydessä erityisesti kausiluonteisiin ongelmiin puuttumiseksi. Tällaisia ovat esimerkiksi riistan tai ilotulitteiden tuominen hallituksen hallinnassa oleville alueille (myös itäisen tukikohta-alueen kautta).

Kyproksen tasavallan viranomaiset suorittivat 2 689 takavarikointia vuonna 2015 (edellisenä vuonna 2 627). Kyproksen tasavallan takavarikoimien kääretupakan ja savukkeiden määrä kasvoi vuonna 2015: savukkeita takavarikoitiin 244 457 (edellisenä vuonna 140 029) ja kääretupakkaa 399 283 grammaa (edellisenä vuonna 370 794 grammaa). Salakuljetettavien määrien raportoitiin olevan yleensä pieniä. Salakuljetus johtuu hintaeroista ja tupakkatuotteiden korkeammasta verotuksesta Kyproksen tasavallassa. Muita takavarikoituja tuotteita ovat lähinnä immateriaalioikeuksia rikkovat tuotteet sekä maatalous-, eläin- ja meijerituotteet. Yksi salakuljetustapaus vietiin tuomioistuimeen. Useimmissa ilmitulleissa tapauksissa määrätään hallinnollinen seuraamus.

Ilmitulleen salakuljetuksen määrä väheni itäisellä tukikohta-alueella vuonna 2015: takavarikointeja suoritettiin 351 (edellisenä vuonna 452) ja aikaisempaan tapaan eniten takavarikoitiin savukkeita ja kääretupakkaa.

Puskurivyöhykkeellä sijaitsevan Pylan kylän kyproksenturkkilaisen väestön perinteisten tavarahankintojen osalta (vihreää linjaa koskevan asetuksen 4 artiklan 10 kohta) itäisen tukikohta-alueen hallinto valvoo muun muassa rakennusmateriaalien, kalan ja savukkeiden määriä ja tilastoi ne.

2.6.Kaupan helpottaminen

Komissio etsii edelleen keinoja linjan ylittävän kaupan lisäämiseksi.